L'alcalde de Llíria visita el MAN per a preparar els actes del descobriment els Dotze Treballs d'Hèrcules
21 de Gener de 2017

L'alcalde de Llíria, Manolo Civera, va visitar a Madrid el Museo Arqueológico Nacional (MAN) amb motiu de l'organització del “Any dels Dotze Treballs d'Hèrcules”. El descobriment d'este impressionant mosaic d'època romana a l'edifici Ca Porcar de Llíria complix ara cent anys i l'Ajuntament dedicarà 2017 a celebrar este aniversari amb un programa d'actes culturals i turístics.

En la seua reunió amb el director del MAN, Andrés Carretero, i la subdirectora, Carmen Marcos, Civera va destacar que “gràcies al Museo Arqueológico Nacional, esta joia de la cultura edetana es conserva en unes condicions extraordinàries”. L'alcalde de Llíria va afegir que “el mosaic permet fer un recorregut pel passat de la ciutat per a conéixer-la millor i aventura un futur extraordinari per al municipi”.

Amb esta trobada a la capital d'Espanya, l'Ajuntament de Llíria pretén establir una relació d'estreta col·laboració amb el museu de Madrid. “Hem d'aprendre de l'excel·lent treball del museu en la conservació i difusió d'estes peces arqueològiques per a continuar sumant i posar en valor l'increïble patrimoni històric de Llíria”, va declarar Manolo Civera.

El director del Museu Arqueològic de Llíria, Vicent Escrivà, que també va acudir a la cita junt amb l'edil de Turisme Ferran Pina, va destacar el valor esta impressionant peça, “representacions dels Dotze Treballs d'Hèrcules com la trobada a Llíria, amb tanta qualitat i tan completa, no hi ha cap”.

Per a poder mostrar al municipi edetà la majestuositat d'esta peça romana, l'Ajuntament de Llíria exhibirà una rèplica en el lloc exacte on es va trobar, a l'edifici Ca Porcar.